CELEX: 62008TN0568
Language: el
Date: 2008-12-17 00:00:00
Title: Υπόθεση T-568/08: Προσφυγή της 17ης Δεκεμβρίου 2008 — M6 κατά Επιτροπής

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/40
            
         Προσφυγή της 17ης Δεκεμβρίου 2008 — M6 κατά Επιτροπής
   (Υπόθεση T-568/08)
   (2009/C 55/71)
   Γλώσσα διαδικασίας: η γαλλική
   Διάδικοι
   
      Προσφεύγουσα: Métropole Télévision SA (Neuilly-sur-Seine, Γαλλία) (εκπρόσωποι: O.Freget και N. Chadid-Nourai, avocats)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση που εξέδωσε η Ευρωπαϊκή Επιτροπή στις 16 Ιουλίου 2008 στην υπόθεση Ν 279/2008-Γαλλία (Εισφορά κεφαλαίου France Télévisions),
            
         
               —
            
            
               να υποχρεώσει την Επιτροπή να κινήσει την επίσημη διαδικασία εξέτασης της ενίσχυσης σύμφωνα με το άρθρο 88, παράγραφος 2, πρώτο εδάφιο, ΕΚ,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της απόφασης C(2008) 3506 τελικό της Επιτροπής, της 16ης Ιουλίου 2008, με την οποία η Επιτροπή θεώρησε ότι ενίσχυση υπό μορφή εισφοράς κεφαλαίου 150 εκατομμυρίων ευρώ υπέρ της France Télévisions είναι συμβατή με την κοινή αγορά. Η προσφεύγουσα ζητεί στο πλαίσιο αυτό την κίνηση της επίσημης διαδικασίας εξέτασης σύμφωνα με το άρθρο 88, παράγραφος 2, ΕΚ.
   Η προσφεύγουσα, προς στήριξη της προσφυγής της, προβάλλει τρεις λόγους ακυρώσεως, όσον αφορά τη νομιμότητα της προσβαλλόμενης απόφασης, οι οποίοι αντλούνται:
   
               —
            
            
               από προσβολή των δικονομικών δικαιωμάτων της προσφεύγουσας, καθόσον οι εκτιμήσεις στις οποίες στηρίχθηκε η Επιτροπή, και ειδικότερα εκείνη που αφορά τον άμεσο αιτιώδη σύνδεσμο μεταξύ της ανακοίνωσης του Προέδρου της Γαλλικής Δημοκρατίας της 8ης Ιανουαρίου 2008 σχετικά με την κατάργηση της εμπορικής διαφήμισης στους σταθμούς του ομίλου France Télévisions και της απώλειας εισοδημάτων που υπέστησαν οι σταθμοί αυτοί, παρουσιάζουν δυσχέρειες ικανές να δικαιολογήσουν την κίνηση της επίσημης διαδικασίας εξέτασης σύμφωνα με το άρθρο 88, παράγραφος 2, ΕΚ προκειμένου οι ανταγωνιστές του ομίλου France Télévisions να μπορούν να γνωστοποιήσουν τη θέση τους,
            
         
               —
            
            
               από ανεπάρκεια πληροφόρησης της Επιτροπής σχετικά με την αιτία της μείωσης των εσόδων από διαφημίσεις και τον προορισμό της εισφοράς κεφαλαίου στην France Télévisions, καθόσον η Επιτροπή δεν εξακρίβωσε με την ουδετερότητα, την αμεροληψία και την ανάγκη εμβάθυνσης που απαιτούνται το υποστατό και τη φερεγγυότητα των πληροφοριών που της προσκομίσθηκαν όσον αφορά τις πραγματικές αιτίες των απωλειών της France Télévisions από τις διαφημίσεις και τον τελικό προορισμό του κεφαλαίου που εισέφερε η Γαλλική Δημοκρατία στην France Télévisions,
            
         
               —
            
            
               από ανεπάρκεια αιτιολογίας, καθόσον η Επιτροπή α) δεν αιτιολόγησε επαρκώς τη σημασία που η επίμαχη απόφαση απέδωσε στις συνέπειες της προεδρικής ανακοίνωσης της 8ης Ιανουαρίου 2008 περί καταργήσεως της διαφήμισης στους δημόσιους σταθμούς, β) παρέλειψε να λάβει υπόψη τον επηρεασμό των διαφημιστικών εταιριών από την «επικέντρωση» των δραστηριοτήτων της France Télévisions σε δραστηριότητες δημόσιας υπηρεσία και γ) δεν έλαβε υπόψη τις αντιδράσεις των ιδιωτικών επιχειρήσεων, όπως η προσφεύγουσα.